b"\n_START_ARTICLE_\nDisertacija\n_START_PARAGRAPH_\nDisertacija (lot. dissertatio\xc2\xa0'samprotavimas, tyrimas', angl. thesis, disquisition)\xc2\xa0\xe2\x80\x93 mokslo darbas, kur\xc4\xaf pareng\xc4\x99s ir vie\xc5\xa1ai apgyn\xc4\x99s asmuo (doktorantas, disertantas eksternas) \xc4\xafgyja mokslo laipsn\xc4\xaf.\n_START_SECTION_\nIstorija\n_START_PARAGRAPH_\nDisertacij\xc5\xb3 vie\xc5\xa1ojo gynimo sistema prad\xc4\x97jo formuotis viduram\xc5\xbeiais voki\xc5\xa1kai kalban\xc4\x8di\xc5\xb3 \xc5\xa1ali\xc5\xb3 universitetuose, XVI\xe2\x80\x93XVII a. paplito ir kitose \xc5\xa1alyse. Lietuvoje disertacijas prad\xc4\x97ta ginti XVI a. pabaigoje. Vilniaus universitete pirmoji daktaro disertacija apginta 1583\xc2\xa0m., Lietuvos universitete\xc2\xa0\xe2\x80\x93 1926\xc2\xa0m._NEWLINE_1945\xe2\x80\x931990\xc2\xa0m. disertacija buvo ginama pagal TSRS galiojan\xc4\x8di\xc4\x85 tvark\xc4\x85, 1990\xe2\x80\x931992\xc2\xa0m.\xc2\xa0\xe2\x80\x93 pagal vyriausyb\xc4\x97s nustatyt\xc4\x85 laikin\xc4\x85 tvark\xc4\x85, 1993\xe2\x80\x932003\xc2\xa0m.\xc2\xa0\xe2\x80\x93 pagal vyriausyb\xc4\x97s patvirtintus nuostatus doktorant\xc5\xabros komitetuose, nuo 2003\xc2\xa0m. ginama prie universitet\xc5\xb3 sudaromose mokslo kryp\xc4\x8di\xc5\xb3 tarybose.\n_START_SECTION_\nDisertacijos gynimas\n_START_PARAGRAPH_\nLietuvoje disertacij\xc4\x85 leid\xc5\xbeiama ginti asmenims, turintiems magistro kvalifikacijos laipsn\xc4\xaf arba jam prilygstan\xc4\x8di\xc4\x85 auk\xc5\xa1tojo mokslo kvalifikacij\xc4\x85 ir i\xc5\xa1laikiusiems doktorant\xc5\xabros egzaminus._NEWLINE_Disertacijoje turi b\xc5\xabti apibr\xc4\x97\xc5\xbetas darbo tikslas, u\xc5\xbedaviniai, mokslinis naujumas, apra\xc5\xa1yta tyrimo metodika, gauti rezultatai, pagr\xc4\xafstas j\xc5\xb3 patikimumas ir santykis su kit\xc5\xb3 tyr\xc4\x97j\xc5\xb3 atliktais darbais. Disertacijos pagrindiniai duomenys ir teiginiai (ne ma\xc5\xbeiau kaip 2 straipsniai) turi b\xc5\xabti i\xc5\xa1spausdinti moksliniuose leidiniuose._NEWLINE_Disertacija ginama pasitelkiant oponentus, kurie neturi su disertantu bendr\xc5\xb3 publikacij\xc5\xb3 ir bent vienas turi b\xc5\xabti i\xc5\xa1 kitos mokslo institucijos."